Vodacom, MTN bly verbind tot 'goedkoper data' | Netwerk24
Deur Petrus Malherbe 03 Februarie 2020 17:32
Sowel MTN as Vodacom sê hulle bly daartoe verbind om data teen "bekostigbare pryse" aan te bied, hoewel gesprekvoering hieroor met die Mededingingskommissie nog aan die gang is.
Vodacom se aandeelprys is in Desember gelooi ná die aankondiging dat hy sy datapryse met die helfte moet sny. Foto: Getty Images
Die kommissie het Sondag gesê die diensverskaffers kry nog 'n maand om 'n ooreenkoms met hom te bereik oor hoeveel goedkoper hulle hul data gaan maak.
Die kommissie het in Desember bevind die prys van data in Suid-Afrika is buitensporig hoog, en dat sowel Vodacom as MTN hul pryse met tot 50% moet sny.
"MTN voel bemoedig oor die vordering in die onderhandelinge met die kommissie," het Jacqui O'Sullivan, hoof van korporatiewe sake, by navraag gesê.
'n Woordvoerder van Vodacom het eweneens gesê die diensverskaffer het die kommissie se verslag bestudeer, maar dat hy nog met hom onderhandel oor die voorstelle wat hy daarin maak.
"Terwyl die samesprekings tussen Vodacom en die kommissie aan die gang is, wil Vodacom sy verbintenis tot die verlaging van tariewe op 'n verantwoordelike wyse beklemtoon."
MTN sê hy bly ook daartoe verbind om bekostigbare data van 'n "hoë gehalte" aan sy kliënte te bied.
"Ons sal voortgaan met inisiatiewe om ons pryse in al ons markte te transformeer en ons dienste meer bekostigbaar te maak."
Nie Vodacom of MTN het gesê of hulle bereid is om gehoor te gee aan die kommissie se eis dat datapryse met tot 50% gesny moet word nie.
Volgens die kommissie is gesprekke hieroor in 'n "gevorderde stadium" en daarom gee hy diensverskaffers nog 'n maand om met hom daaroor te beraadslag.
Die kommissie se voorstelle is egter nie 'n wetlike verpligting nie, en MTN het reeds in Desember aangedui hy is in wese daarteen gekant.